Kaapse vierling sterk goed aanJean hou een van sy babadogtertjies se handjie vas Die vierling wat in die Mediclinic Panorama-hospitaal in Kaapstad gebore is, sal egter nog langer as ’n maand in die hospitaal moet bly. “Dis maar ŉ moeilike ding. Ons het nou die titel van ouers, maar is dit nog nie in daad nie,” het Jean du Plessis, die vierling se 30-jarige pa, Maandag aan Maroela Media gesê. Hannah, Isabella, Grace en Jane het op 10 Desember ná ŉ keisersnee die eerste lewenslig aanskou. Die vier Du Plessis’tjies het onderskeidelik 1 160 g, 980 g, 1 205 g en 1 190 g by geboorte geweeg. Volgens Jean gaan dit onder die omstandighede goed met die babas. “Elke week is dit op en af. Grace en Jane het vroeër die week infeksie opgedoen, maar hulle is nou stabiel. Hannah en Isabella doen goed. Tracy kon Hannah gisteraand vir die eerste keer vashou. Dit is baie moeilik as hulle siek is, want ons kan niks doen nie. Mens kan dalk nou en dan hulle handjies vashou, maar jy voel so magteloos.” Tracy saam met Hannah Jean en Tracy is al sedert 2001 ŉ paartjie en is op 16 Desember 2006 getroud. Hulle het in 2008 besluit om met ŉ gesin te begin. Na jare se onsuksesvolle probeerslae het Tracy op 10 Junie vanjaar uitgevind sy is swanger nadat sy vir die tweede keer in vitro-bevrugting ondergaan het. Volgens Jean was hulle geskok toe hulle uitgevind het Tracy is swanger met ŉ vierling. “Ons kon vir sowat drie dae skaars praat en het net begin lag as ons vir mekaar gekyk het. Daarna dring dit deur en dan begin jy dink aan die gevolge soos hoe gaan haar lyf dit hanteer en hoe bekostig mense vier babas.” Hy het gesê hulle was ook bekommerd oor die gevare verbonde aan ŉ meervoudige geboorte. “Ons het egter volle vertroue gehad in ons bekwame dokters.” Ons het ook geweet die Here het ons sover gebring en dat hy ons sal deurdra. Jean en Tracy het ŉ Facebook-groep gestig nadat hulle uitgevind het hulle verwag ŉ vierling. Die dogtertjies se vordering kan op die groep gemonitor word.